BG
4.7.2022 г.
Официален вестник на Европейския съюз
C 257/51
Жалба, подадена на 23 май 2022 г. — Aven/Съвет (Дело T-301/22) (2022/C 257/66) Език на производството: френски Страни Жалбоподател: Petr Aven (Вирджиния Уотър, Обединеното кралство) (представители: T. Marembert и A. Bass, адвокати) Ответник: Съвет на Европейския съюз
Искания Жалбоподателят моли Общия съд: — да отмени Решение 2022/337 (1) на Съвета от 28 февруари 2022 година за изменение на Решение 2014/145/ОВППС относно ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна, в частта му, която се отнася до жалбоподателя, — да отмени Регламент за изпълнение (ЕС) 2022/336 (2) на Съвета от 28 февруари 2022 година за прилагане на Регламент (ЕС) № 269/2014 относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна, в частта му, която се отнася до жалбоподателя, — да осъди Съвета да заплати съдебните разноски.
Основания и основни доводи Жалбоподателят изтъква четири основания в подкрепа на жалбата. 1.
Първо основание, изведено от грешка в преценката.
Жалбоподателят твърди, от една страна, че никое от представените от Съвета доказателства не отговаря на изискванията на практиката на Съда на Европейския съюз относно стандарта и качеството на доказване, и от друга страна, че никое от твърденията на Съвета в мотивите му не е доказано и следователно те не могат да изпълнят критериите по букви а) и г) от Решение 2014/145/ОВППС в редакцията му, която е била в сила към този момент, на които критерии Съветът се позовава изрично в мотивите си. 2.
Второ основание, изведено от възражението за незаконосъобразност на този критерий поради двойно нарушение на принципа на пропорционалност.
Жалбоподателят счита, от една страна, че посоченият от Съвета критерий е очевидно неподходящ с оглед на преследваната цел, и от друга страна, че съществува възможност да се използват по-малко ограничителни средства. 3.
Трето основание, изведено от липсата на правно основание, тъй като не е била установена достатъчна връзка между категорията лица, към които е насочен този критерий, и Руската федерация. 4.
Четвърто основание, изведено от грешка в преценката, тъй като Съветът не е установил нито че жалбоподателят е важен бизнесмен, нито че е влиятелен, нито че извършва дейност в икономически сектори, които осигуряват значителни източници на приходи на правителството на Руската федерация.
(1) (2)
Решение (ОВППС) 2022/337 на Съвета от 28 февруари 2022 година за изменение на Решение 2014/145/ОВППС относно ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна (ОВ L 59, 2022 г., стр. 1).
Регламент за изпълнение (ЕС) 2022/336 на Съвета от 28 февруари 2022 година за прилагане на Регламент (ЕС) No 269/2014 относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна (ОВ L 58, 2022 г., стр. 1).